Imtella' April 29, 2021 It-Turkija llum daħlet fl-ewwel lockdown tagħha mill-bidu tal-pandemija, bin-nies f'ġirja kontra l-ħin sal-aħħar minuta biex taħżen l-affarijiet essenzjali qabel il-ħajja tkompli fir-restrizzjonijiet tal-lockdown. Għalkemm globalment it-Turkija rażżnet il-pandemija u żammet l-infezzjonijiet milli jinfirxu, ir-rankatura fil-każijiet fl-aħħar jiem, ġegħlet lill-awtoritajiet tas-saħħa jiddeċiedu favur lockdown totali ta' 17-il ġurnata li qed iqisu kruċjali biex jaqta' l-pass tal-infezzjonijiet ġodda. Waħda mir-restrizzjonijiet kienet partikolarment kontroversjali, hekk kif matul il-lockdown mhux se jkun permess li jinbiegħ xorb alkoħoliku. Persuni sekulari kkritikaw din id-deċiżjoni meqjusa bħala tentattiv mill-President Tayipp Erdogan biex jimponi t-twemmin reliġjuż fuq il-popolazzjoni kollha.